ཀར་རབས་བཅུ་བཞི་པ་ཆེན་པོ་ཡང་གླིང་རྗེ་གེ་སར་དང་གདུང་རུས་གཅིག་མཚུངས་སྨུག་པོ་ལྡོང་གི་བརྒྱུད་དུ་རི་ཆེ་ཟླ་ནང་དཔོན་ཚང་དུ་སྐུ་འཁྲུངས་པ་དང་།རྒྱལ་དབང་བཅོ་ལྔ་པ་མཁའ་ཁྱབ་རྡོ་རྗེམཆོག་གི་སྐུ་ཚེ་གཅིག་རིང་གླིང་རྗེ་གེ་སར་གྱི་རྣམ་ཐར་གསན་པར་ཤིན་ཏུ་དགྱེས་སྤྲོ་ཡོད་སྟབས་རི་པ་བག་ཡོད་སྐུ་ཕྲེང་བདུན་པ་ཀརྨ་སྒྲུབ་བརྒྱུད་འཕྲིན་ལས་རབ་རྒྱལ་གྱིས་གེ་སར་ཆོས་སྒྲུང་ཕུལ་སྐོར་བག་ཡོད་རྣམ་ཐར་དད་གསུམ་པདྨོ་བཞད་པའི་བདུད་རྩིའི་ནང་གསལ་བས་མཚོན་གླིང་ཆེ་འབྲིང་ཆུང་གསུམ་གྱི་དཔའ་བརྟུལ་སུམ་ཅུ་དང་།ཡང་ཐུལ་དམ་པའི་མི་བདུན།ཞེ་ཐུལ་ཁྲ་གླག་སྤྱང་གསུམ་སོགས་ཀྱི་སྐུ་ཐང་གྲྭ་ཚར་ཞལ་བཀོད་དང་དོད་ཆེན་པོ་མཛད་པར་གྲགས།རྒྱལ་དབང་གོང་མ་རིག་པའི་རྡོ་རྗེའིཡབ་འདན་ཁོག་ཨ་ཐུབ་སྲས་པོ་ཚེ་དབང་ཕུན་ཚོགས་ཀྱང་ཤིན་ཏུ་སྒྲུང་དགའ་ཆེན་པོ་ཡིན་ཞིང་།ཨ་ཐུབ་ཕོ་བྲང་ནང་རྫོང་ཆེན་བཅོ་བརྒྱད་ཀྱི་ཕྱག་དཔེ་ཆ་ཚང་བཞུགས་སུ་གསོལ་བ་དང་།ཁ་གཅིག་གིས་བཤད་སྲོལ་ལྟར་ན་འཇུ་མི་ཕམ་གྱིས་ལྗགས་སྒྲིག་གླིང་བྲོ་ཡང་འདན་ཨ་ཐུབ་ཕོ་བྲང་ནང་འཁྲབ་སྲོལ་བཙུགས་སྐད།རྒྱལ་དབང་རིག་པའི་རྡོ་རྗེ་འང་གླིང་རྗེ་གེ་སར་སྒྲུང་ཡིག་ལ་ཤིན་ཏུ་ཐུགས་མོས་ཆེ་ཞིང་ལྕགས་འབྲུག༡༩༤༠ལོར་སྩལ་བའི་གསུང་མགུར་ལས།མི་ང་འདྲ་ང་ངོ་མ་ཤེས་ན།།འདན་ཤུག་ར་སྐྱིད་ཀྱི་ཡར་ནང་ནས།།ཤུག་ར་སྐྱིད་ཀྱི་མར་ནང་ནས།།ཤུག་ར་གཉིས་ཀྱི་བར་མཚམས་ན།།ཚ་ཞང་འདན་མའི་བུ་བརྒྱུད་ལ།།མིང་བོས་ན་ཐུབ་བསྟན་དགེ་ལེགས་ཟེར།།ཞེས་གསུངས་པ་དང་།སྐབས་སུ་བབ་པའི་སྣང་གླུ་རྐང་དྲུག་བུང་བའི་ལྡིང་དབྱངས་ཀྱིས་གཙོས་སྐུ་ན་ཕྲ་སྐབས་གེ་སར་ཆོས་སྒྲུང་སིལ་མ་ལྟར་དུ་གནང་བའི་གསུང་མགུར་མང་དག་བཞུགས་སྐད།དུས་འགྱུར་སྐབས་མཚུར་ཕུའི་ཕྱག་སྐུ་ནས་གེ་སར་སྒྲུང་ཡིག་དྲེལ་རྒྱབ་གཅིག་འབྲས་ལྗོངས་ནང་གདན་ཞུ་གནང་བའི་གྲགས་པ་ཆེ།